Oficiālais Vēstnesis 241 , 28/12/1966 Lpp. 4057 - 4058

Speciālizdevums dāņu valodā: Sērija I Nodaļa 1965-1966 Lpp. 0259

Speciālizdevums angļu valodā: Sērija I Nodaļa 1965-1966 Lpp. 0297

Speciālizdevums grieķu valodā Nodaļa 12 Sējums 1 Lpp. 0037

Speciālizdevums spāņu valodā: Nodaļa 12 Sējums 1 Lpp. 0119

Speciālizdevums portugāļu valodā Nodaļa 12 Sējums 1 Lpp. 0119

Speciālizdevums somu valodā: Nodaļa 12 Sējums 1 Lpp. 0025

Speciālizdevums zviedru valodā: Nodaļa 12 Sējums 1 Lpp. 0025



Komisijas Regula Nr. 17/66/Euratom (1966. gada 29. novembris), ar ko mazu daudzumu rūdu, izejmateriālu un īpašu skaldmateriālu pārvešanu atbrīvo no to noteikumu piemērošanas, kuri paredzēti nodaļā par piegādēm EIROPAS ATOMENERĢIJAS KOPIENAS KOMISIJA, ņemot vērā Eiropas Atomenerģijas kopienas dibināšanas līgumu un jo īpaši tā 2.d, 74., 77., 124. un 161. pantu, tā kā to kodolmateriālu apjomi, ko pašlaik izmanto pētniecībā, kopš Komisijas 1961. gada 19. decembra Regulas Nr. 10 stāšanās spēkā ir palielinājušies; tā kā Kopienas nostāja attiecībā uz kodolmateriālu piegādēm ļauj piemērot 74. pantā paredzēto atbrīvojumu tā, lai visiem lietotājiem varētu nodrošināt regulāru un objektīvu rūdu, izejmateriālu un īpašo skaldmateriālu piegādi, IR PIEŅĒMUSI ŠO REGULU. 1. pants No Līguma VI nodaļas noteikumiem attiecībā uz rūdām un urāna un torija izejmateriāliem ir atbrīvota: - tādu daudzumu pārvešana un imports Kopienā, kas vienā reizē nepārsniedz vienu tonnu urāna un torija (vai urāna vai torija), katram izmantotājam 5 tonnu robežās gadā attiecībā uz katru no šiem materiāliem, - tādu daudzumu eksports no Kopienas, kas nepārsniedz vienu tonnu urāna un torija (vai urāna vai torija), katram eksportētājam 5 tonnu robežās gadā attiecībā uz katru no šiem materiāliem. 2. pants No Līguma VI nodaļas noteikumiem attiecībā uz īpašiem skaldmateriāliem ir atbrīvota tādu daudzumu pārvešana un imports Kopienā, kas vienā reizē nepārsniedz 200 gramus urāna-235, urāna-233 vai plutonija katram izmantotājam 1000 gramu robežās gadā, attiecībā uz importētiem materiāliem ievērojot noteikumus nolīgumos par sadarbību, kurus Kopiena noslēgusi ar trešām valstīm. 3. pants Katrai personai, kas importē vai eksportē, un katram piegādātājam, kurš pārvadā Kopienā atbilstīgi atbrīvojumiem, kas paredzēti šīs regulas 1. un 2. pantā, jāiesniedz Apgādes aģentūrā ceturkšņa pārskats par šādiem darījumiem, sniedzot šādu informāciju: a) piegādes līguma noslēgšanas datums; b) līgumslēdzēju pušu vārdi vai nosaukumi; c) materiālu ražošanas vieta; d) šo materiālu ķīmiskās un fizikālās (vai ķīmiskās vai fizikālās) īpašības; e) daudzumi, kas izteikti metriskās mērvienībās [1]; f) šo rūdu, izejmateriālu un īpašo skaldmateriālu izmantošana vai paredzamā izmantošana. Ikmēneša pārskats jāiesniedz aģentūrā mēneša laikā no katra tā ceturkšņa beigām, kad veiktas šajā regulā minētās darbības. 4. pants Šī regula stājas spēkā dienā, kad tā tiek publicēta Eiropas Kopienu Oficiālajā Vēstnesī. Ar to atceļ un aizstāj Komisijas 1961. gada 29. novembra Regulu, kas publicēta Eiropas Kopienu Oficiālajā Vēstnesī 1961. gada 19. decembrī, un kā grozītais variants publicēts Eiropas Kopienu Oficiālajā Vēstnesī 1962. gada 20. janvārī. Šī regula uzliek saistības kopumā un ir tieši piemērojama visās dalībvalstīs. Briselē, 1966. gada 29. novembrī Komisijas vārdā — priekšsēdētājs P. Chatenet [1] Iepriekš minētajos pārskatos urāna vai torija saturu rūdās un izejmateriālos izsaka kilogramos, un attiecīgi urāna-233, urāna-235 vai plutonija saturu īpašos skaldmateriālos – gramos. Skaitļus, kas satur decimāldaļas, atkarībā no tā, vai decimāldaļa lielāka vai mazāka par 0,5, noapaļo līdz tuvākam lielākajam vai mazākajam veselajam skaitlim. Ja decimāldaļa vienāda ar 0,5, tad skaitli noapaļo līdz tuvākam lielākajam vai mazākajam veselajam skaitlim atkarībā no tā, vai cipars pirms decimāldaļas ir pāra vai nepāra skaitlis. --------------------------------------------------